Document ID: 31989R2741

KOMISSION ASETUS (ETY) N:o 2741/89,
annettu 11 päivänä syyskuuta 1989,
neuvoston asetuksen (ETY) N:o 822/87 14 artiklan mukaisesti käytettävistä perusteista viininviljelmäalojen istuttamista koskevien kansallisten tukien osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 16 päivänä maaliskuuta 1987 annetun neuvoston asetuksen (ETY) N:o 822/87(1), sellaisena kuin se on viimeksi muutettuna asetuksella (ETY) N:o 1236/89(2), ja erityisesti sen 14 artiklan,
sekä katsoo, että
viininviljelmäalojen istuttamisen osalta kaikenlainen kansallinen tuki on kielletty 1 päivästä syyskuuta 1988, lukuun ottamatta yhteisön erityissäädösten mukaisia ja perustamissopimuksen 92, 93 ja 94 artiklan nojalla sallittuja tukia, joiden perusteena on erityisesti oltava pyrkimys tuotannon määrän vähentämiseen tai laadun parantamiseen ilman, että siitä aiheutuu tuotannon kasvua; kansallisissa tukihankkeissa on oltava yleisesti riittävät takeet kyseisen tavoitteen saavuttamisesta,
tämän tavoitteen toteuttamiseksi olisi rajoitettava istutukset viiniköynnökselle parhaiten soveltuvaan maaperään ja valittava ainoastaan sellaisia lajikkeita, jotka ovat laadullisesti parempia ja joiden tuottavuus kyseisessä maaperässä ei ole korkea; olisi varmistettava, että tuotantokäytännöillä voidaan saavuttaa haluttu tuoton rajoittaminen,
jotta neuvoston asetuksessa (ETY) N:o 1442/88(3) säädettyä viininviljelmäalueista luopumista koskevaa järjestelmää ei aseteta kyseenalaiseksi, olisi kansallisten tukien määrä rajoitettava koskemaan ainoastaan pientä osaa todellisista istutuskustannuksista; tällainen tukijärjestelmä ei kuitenkaan saa johtaa siihen, että viininviljelijät luopuvat aikeestaan luopua lopullisesti viininviljelmäalueista, ja
tässä asetuksessa säädetyt toimenpiteet ovat viinin hallintokomitean lausunnon mukaisia,
ON ANTANUT TÄMÄN ASETUKSEN:
1 artikla
Tässä asetuksessa vahvistetaan perusteet, joiden mukaan tarkastellaan perustamissopimuksen 92, 93 ja 94 artiklan mukaisesti hyväksyttäviä viininviljelmäalojen istuttamista koskevia kansallisia tukihankkeita.
2 artikla
Kansallisten tukihankkeiden on osoitettava selkeästi, että asetuksen (ETY) N:o 822/87 14 artiklan 2 kohdan toisessa luetelmakohdassa tarkoitettua tuotannon määrän vähentämistä tai laadun parantamista tuotantoa lisäämättä koskevaa tavoitetta noudatetaan.
3 artikla
1 Istuttamiseen on käytettävä lajiketta, joka kyseisessä maaperässä:
- ei ole tuottavuudeltaan korkeana pidetty,
- on tunnustettu laatua parantavaksi,
- on kansallisten viranomaisten erityisesti kyseessä olevaan tukihankkeeseen hyväksymä.
2. Maaperällä tarkoitetaan luonnonympäristöyksikköä, jolla on tiettyjä geomorfologiaan, maaperään ja ilmastoon liittyviä ominaisuuksia ja jolle on tehty lajikesoveltuvuusluokitus.
Jos tällaista jakoa lajikesoveltuvuusvyöhykkeisiin ei ole suoritettu, istuttamistuesta osallisiksi pääsevät lajikkeet määritellään hallintoyksiköittäin.
4 artikla
Istuttamisen tuotantopotentiaali ei saa olla korkeampi kuin kyseisen maaperän perinteisillä tuotantokäytännöillä saavutettu.
Tuen myöntämisen yhteydessä jäsenvaltio vahvistaa kullakin alueella tuoton enimmäistason, jota ei saa ylittää.
Tuen ulkopuolelle suljetaan viiniköynnösten istuttaminen, joka on tarkoitettu tapahtuvaksi korkean tuottavuuden järjestelmän puitteissa, kuten kastellut viljelmät tai pergolaviljelmät.
5 artikla
Istutettua viiniköynnöshehtaaria kohti myönnetyn tuen määrä ei saa ylittää 30 prosenttia todellisista raivaus- ja istutuskustannuksista.
Tuen myöntämiseksi huomioon otettavat kustannukset voidaan määrittää kiinteästi kullakin alueella erityisesti geomorfologisten ominaisuuksien mukaan.
6 artikla
Asetuksen (ETY) N:o 822/87 14 artiklan 1 kohdassa tarkoitetun, tuen myöntämistä kolmannen luokan pöytäviinin tuotantoon tarkoitettujen viljelmäalojen istuttamiseen koskevan kiellon lisäksi tällainen tuki toisen luokan viljelmäaloille on myös kielletty.
Erityistilanteiden huomioon ottamiseksi voidaan kuitenkin hyväksyä toisen luokan viljelmäalojen istuttamista koskeva perusteltu tuki erityisesti ensimmäisen ja toisen luokan viljelmäaloilla suoritettujen yhteisten toimenpiteiden puitteissa, joiden tarkoituksena on selvä laadun parantaminen.
7 artikla
Jäsenvaltio antaa komissiolle tiedoksi perustamissopimuksen 93 artiklan mukaisen kansallisia tukihankkeita koskevan ilmoittamisen yhteydessä kyseisten tukien täytäntöönpanoon liittyvät tiedot sekä kaikki tarvittavat tiedot asetuksen (ETY) N:o 822/87 14 artiklan 2 kohdan toisessa luetelmakohdassa säädetyn tavoitteen tarkastamiseksi, erityisesti tuotantopotentiaalin suunniteltua kehittymistä koskevat tiedot.
8 artikla
Jäsenvaltio toimittaa komissiolle vuosittain seuraavat tiedot maantieteellisten yksikköjen mukaan eriteltyinä:
- viininviljelmäalojen istuttamista koskevaa kansallista tukea saaneiden viininviljelijöiden lukumäärä,
- kyseinen viljelmäala maaperäluokkien mukaan eriteltynä,
- osuus kyseisestä viljelmäalasta, jolla istuttamista on edeltänyt raivaus,
- osuus kyseisestä viljelmäalasta, jonka on tunnustettu kelpaavan tma-laatuviinien tuotantoon,
- istutettujen viljelmäalojen käyttötarkoitus (viininvalmistukseen käytettävät rypäleet, syötäväksi tarkoitetut viinirypäleet, viinistä tislattujen alkoholijuomien, joilla on Charentesin alueen alkuperänimitys, valmistukseen soveltuvat rypäleet, taimitarha tai perusrungon emoviiniköynnökset, jne.),
- käytetyt lajikkeet.
Tiedot voidaan toimittaa jäsenvaltioiden asetuksen (ETY) N:o 822/87 9 artiklan mukaisesti tekemän vuosittaisen ilmoituksen yhteydessä.
9 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä syyskuuta 1989.

Labels: 19
6